עמותת MS ישראל מסייעת לחולי טרשת נפוצה. לעמותה דרושים מתנדבים לעזרה למאובחני טרשת נפוצה במגוון נושאים ובמגוון אפשרויות. ההתנדבות יכולה להתקיים במספר אופנים: מענה טלפוני לפניות של חולי טרשת נפוצה, התנדבות שמתקיימת מבית המתנדב. ביקורים בבתים של חולי טרשת נפוצה ברחבי הארץ, בתיאום עם רכז ההתנדבות של העמותה. בנוסף, ישנה אפשרות לבקר את חולי הטרשת הנפוצה בבתי החולים ולארח להם לחברה, בתיאום עם רכז ההתנדבות של העמותה. ההתנדבות מתקיימת בכל רחבי הארץ, בהתאם לצורך שעולה מן השטח ולמספר החולים בכל אזור. נדרשת התחייבות למספר חודשים.
אם.אס ישראל בע"מ (חל"צ) חברה לתועלת הציבור, ללא מטרות רווח, כאשר כל בעלי התפקידים בה ממלאים את תפקידם בהתנדבות מלאה, מתוך רצון כן ואמיתי להשיג את המטרות הציבוריות הבאות: ייזום, ארגון וניהול פעילויות לטובת חולי טרשת נפוצה, בני משפחותיהם ומעגלי התמיכה הקרובים תוך העלאת המודעות הציבורית למחלה ותופעות הלוואי שלה. חתירה לשיתוף פעולה עם כל גוף, ארגון ועמותה שפועלים למען מטרות דומות, הן ברמה לאומית והן ברמה בינלאומית. לדעת – על המחלה, על הטיפולים, על המחקרים, על הנעשה בעולם, על תזונה, על פעילות גופנית, על רפואה משלימה תוך העלאת המודעות למחלה ומזעור הסטיגמות הקשורות אליה. להתמודד – אנחנו כמו כולם, רק קצת אחרת. הענקת תמיכה אישית, קבוצתית, שיתוף סיפורים וחוויות שונות, זאת מתוך רצון לחזק, להעצים ולאפשר הסתכלות אופטימית על החיים עם טרשת נפוצה. לחיות – לנהל את החיים עם טרשת נפוצה במקום שהמחלה תנהל אותנו.